Neem die inisiatief (1) - The Word for Today
Neem die inisiatief (1)
Deuteronomium 31:7 NLV
Wanneer God vir jou 'n onvoorwaardelike belofte gee, is al wat jy moet doen om daarop te wag. Wanneer Hy egter 'n voorwaardelike belofte maak, moet jy jou deel in die vervulling daarvan doen. Soms vereis dit dat jy die inisiatief moet neem.
Vir Israel het dit beteken dat hulle bereid moes wees om teenkanting te trotseer en die ander nasies uit die Beloofde Land te verdryf, sodat dit aan hulle kon behoort. "Toe het Moses vir Josua geroep. In die teenwoordigheid van die hele Israel het hy vir Josua gesê: 'Wees sterk en hou moed! Jy sal hierdie volk die land inlei, die land wat die Here aan hulle voorvaders beloof het. Moenie bang of mismoedig wees nie, want die Here is die Een wat voor jou uitgaan. Hy sal by jou wees. Hy sal jou nie in die steek laat nie en jou nie verlaat nie'" (verse 7-8 NLV). In wese het God gesê: 'Wanneer jy die inisiatief neem, sal Ek namens jou optree.'
Hy sê vandag dieselfde ding vir jou. Hier is wat dit beteken om die inisiatief te neem: 1) Jy weet wat jy wil hê. Die humoris en pianis Oscar Levant het een keer geskerts: 'Sodra ek tot 'n besluit gekom het, is ek baie besluiteloos.' Ons glimlag, maar dis hartseer genoeg die manier waarop baie van ons optree. Die feit bly staan dat jy nie tegelyktydig besluiteloos en effektief kan wees nie.
2) Jy is gewillig om risiko's te neem. Die verskil tussen 'n gelowige en 'n ongelowige is dit: as gelowige, het God belowe om voor jou uit te gaan en die omstandighede in jou guns te reël. 'Maar ek is bang!' sê jy. Geloof in God elimineer nie vrees nie – dit oorkom dit. Neem dus die inisiatief.